KIRJALLINEN KYSYMYS E-0512/03

esittäjä(t): Stefano Zappalà (PPE-DE) komissiolle

(24. helmikuuta 2003)

Aihe: Ammatillinen pätevyys

1. Italian siviilioikeudellisten asioiden pääjohtaja allekirjoitti 23. lokakuuta 2002 määräyksen (julkaisu: Gazzetta Ufficiale, serie generale, nro 261, 7. marraskuuta 2002), jota muutettiin 8. marraskuuta 2002 annetulla siviilioikeudellisten asioiden pääjohtajan määräyksellä

(julkaisu: Gazzetta Ufficiale, serie generale, nro 272, 20. marraskuuta 2002). Torinon polyteknisessä instituutissa kolmivuotisen tutkinnon suorittaneen Italian kansalaisen Marco Cavalleran käyttämä ammattinimike Ingeniero Tecnico Industrial, especialidad Mecanica (teollisen tekniikan insinööri, erikoisalana mekaniikka) on tiettävästi tunnustettu Italiassa kyseisen määräyksen nojalla.

2. Nimike on ilmeisesti myönnetty Espanjassa ilman, että sen haltija on lainkaan harjoittanut ammattia.

3. Nimikkeen tunnustaminen merkinnee sitä, että henkilö voi rekisteröityä Italian insinöörirekisteriin (osasto B, teolliset alat) harjoittaakseen ammattia Italiassa.

4. Jos nämä tiedot pitävät paikkansa, Italian kansalaiset voisivat pelkän paperilla tehdyn siirron avulla (kuten Marco Cavalleran tapauksessa) pystyä rekisteröitymään Italian insinöörirekisteriin ammatinharjoittamista varten joutumatta suorittamaan ammattinimikkeen hankkimiseksi tarvittavaa valtion omaa tutkintoa, josta on säädetty Italian perustuslain 33 artiklassa. Tämä on vastoin asiasta annettujen yhteisön direktiivien henkeä ja kirjainta ja vastoin sääntöjä, joiden mukaan ne on saatettava osaksi kansallista lainsäädäntöä.

Voisiko komissio tarkistaa, pitävätkö nämä tiedot paikkansa, ja ilmoittaa, mitä se aikoo tehdä, jos näin on?

Frits Bolkesteinin komission puolesta antama vastaus

(2. toukokuuta 2003)

Arvoisan parlamentin jäsenen esille tuomaan kysymykseen voidaan esittää seuraavat huomiot:

- Insinöörin ammatti kuuluu ammatillisen pätevyyden tunnustamisen osalta direktiivin 89/48/ETY(1) soveltamisalaan. Tämän direktiivin mukaisesti jäsenvaltio ei periaatteessa voi estää yhteisön kansalaisen pääsyä säädeltyyn ammattiin tai kieltää tämän ammatin harjoittamista, kun kyseisellä kansalaisella on alkuperä- tai lähtömaassaan kyseisen ammatin harjoittamiseen vaadittava pätevyys. Marco Cavalleraa koskevasta, 23. lokakuuta 2002 annetusta määräyksestä, johon arvoisa parlamentin jäsen kysymyksessään viittaa, ei käy selvästi ilmi, onko Marco Cavallera saanut espanjalaisen tutkinon Ingeniero Técnico Industrial, especialidad Mecánica Espanjassa suoritettujen opintojen tuloksena vai perustuuko se ainoastaan italialaisen koneenrakennusalan tutkintotodistuksen tunnustamiseen. Edellä mainitussa direktiivissä annetaan säännöt, joiden mukaisesti jäsenvaltio tunnustaa toisessa jäsenvaltioissa suoritetut tutkinnot. Direktiivissä ei siis käsitellä sitä, tunnustaako jokin jäsenvaltio toisen jäsenvaltion päätökset, jotka koskevat sen alueen ulkopuolella hankitun ammatillisen pätevyyden tunnustamista.

- Jos Marco Cavallera on opiskellut Espanjassa ja suorittanut opintojensa tuloksena tutkinnon, jota insinöörin ammattiin pääsemiseksi Espanjassa edellytetään, hänellä on oikeus vedota direktiiviin 89/48/ETY, jotta Italian viranomaiset tunnustavat hänen tutkintonsa ja jotta hänellä on mahdollisuus harjoittaa samaa ammattia Italiassa. Tällöin hänet kirjattaisiin ammattikunnan rekisteriin eikä edellytettäisi, että hän suorittaa Italian valtion kokeen, jota rekisteriin kirjaamiseksi edellytetään Italiassa tutkintonsa suorittaneilta.

- Jos Marco Cavallera sitä vastoin on suorittanut tutkintonsa Italiassa ja Espanjan viranomaiset ovat myöntäneet hänelle espanjalaisen tutkinnon, johon ei liity lainkaan Espanjassa saatua koulutusta ja jonka perusteena on ainoastaan hänen Italiassa suorittamansa tutkinnon tunnustaminen, hän ei voi vedota direktiiviin 89/48/ETY, jotta hänet vapautettaisiin Italiassa kokeesta, jota insinöörirekisteriin kirjaaminen edellyttää. Direktiivillä 89/48/ETY on luotu yleinen tutkintojen tunnustamisjärjestelmä, jonka tavoitteena on, että yhteisön kansalaisilla on pääsy ammattiin ja mahdollisuus harjoittaa sitä jossakin muussa jäsenvaltiossa (vastaanottava jäsenvaltio) kuin siinä, missä tutkinto on suoritettu (alkuperäinen jäsenvaltio). Jos Marco Cavalleran tilanne vastaa edellä kuvattua, alkuperäinen jäsenvaltio on Italia, koska tutkinto on suoritettu siellä, ja Espanjan viranomaiset ovat ainoastaan tunnustaneet kyseisen tutkinnon vastaavuuden espanjalaiseen korkeakoulututkintoon Ingeniero Técnico Industrial nähden. Komission näkemyksen mukaan henkilö, joka on jossakin jäsenvaltiossa suorittanut tutkinnon ja joka on saanut vastaanottavassa jäsenvaltioissa tunnustuksen tälle tutkinnolleen, ei voi vedota direktiiviin 89/48/ETY palatakseen alkuperäiseen jäsenvaltioon ja vaatiakseen siellä oikeuksia, jotka eroavat alkuperäiseen tutkintoon liittyvistä oikeuksista.

- Jos Marco Cavallera ei ole suorittanut tutkintoaan Espanjassa siellä saadun koulutuksen pohjalta, Italian viranomaisille ei edellä sanotun perusteella ole direktiivin 89/48/ETY mukaista velvollisuutta tunnustaa hänen espanjalaista tutkintoaan eikä näin vapauttaa häntä Italian insinöörirekisteriin kirjaamiseksi edellytettävästä kokeesta. Ammattipätevyyden tunnustamista koskeva uusi direktiiviehdotus, jonka komissio esitti 7. maaliskuuta 2002, ei muuta tätä tilannetta. Yhteisön lainsäädäntö ei tosin myöskään estä sitä, että jäsenvaltio voi kansallisessa lainsäädännössään soveltaa vaatimuksia, jotka eivät ole näin tiukkoja.

(1) Vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21. joulukuuta 1988 annettu neuvoston direktiivi 89/48/ETY, EYLV L 19, 24.1.1989.